Roomalaiskatolisten pappien harjoittama lasten ja nuorten hyväksikäyttö on noussut otsikoihin Italiassa. Kymmenet uhrit ovat kertoneet raa'at tarinansa ensi kertaa.

Kymmenen viime vuoden aikana julkisuuteen on noussut 73 alaikäisten lasten hyväksikäyttötapausta, kertoo uutistoimisto AP. Uhreja tapauksissa oli kaikkiaan 235.

Hyväksikäyttö jatkui vuosikymmeniä

Uhrit asuivat usein köyhien, vammaisten ja huumeriippuvaisten lasten ja nuorten katolisissa oppilaitoksissa. Hyväksikäyttöä on kirjattu tapahtuneen muun muassa pappien makuuhuoneissa, kylpyhuoneissa ja jopa ehtoollisen aikana.

Esimerkiksi veronalaisen Antonio Provolo -oppilaitoksen 67 entistä oppilasta on allekirjoittanut asiakirjan, jossa koulun pappeja ja munkkeja syytetään seksuaalisesta hyväksikäytöstä, pedofiliasta ja väkivallasta 1950-luvulta 1980-luvulle.

Lapsia pakotettiin osallistumaan prostituutioon ja satanistisiin rituaaleihin. Uhreja lahjottiin makeisilla ja limonadilla sekä kultaisilla ristikaulakoruilla.

Koulun entinen oppilas Alessandro Vantini kertoi uutistoimisto AP:lle, kuinka hänet toistuvasti raiskattiin lapsena. Koska hän oli kuuro, hänen oli erityisen vaikea rikkoa munkkien vaatimaa vaikenemisen sääntöä. Vantini kärsi masennuksesta 30-vuotiaaksi asti.

Yhdysvallat ja Irlanti etunenässä

Italian tapaukset ovat tulleet julkisuuteen sen jälkeen kun Yhdysvaltain ja Irlannin katolisten kirkkojen skandaalit ovat vähitellen paljastuneet 1990- ja 2000-luvuilla.

Molemmissa maissa käydään oikeutta sadoista paljastuneista hyväksikäyttötapauksista. Yhdysvalloissa on noin 44 700 katolista pappia - heistä neljäätuhatta on syytetty hyväksikäytöstä. Yhdysvalloissa kirkko on maksanut yli kahden miljardin euron edestä korvauksia uhreille, Irlannissa puolestaan yli miljardin.

Italiassa paljastuneiden tapausten määrä on vain murto-osa verrattuna anglikaanisiin maihin. Italiassa kirkko on maksanut uhreille korvauksia 15 000 eurosta 150 000 euroon uhria kohden.

Kirkon salaiset kansiot aukeavat

Katolisen kirkon arvostus on erittäin voimakasta Italiassa, ja hyväksikäytöistä puhuminen oli tabu vuosikymmenien ajan. Tapausten tulo julkisuuteen osoittaa, kuinka kirkonmiesten koskemattomuus on alkanut murentua. Ainakin yksi italialaismunkki on tunnustanut syyllisyytensä hyväksikäyttöön.

Myös Antonio Provolo -oppilaitos on myöntänyt, että hyväksikäyttöä on voinut tapahtua.

- Joitakin tapauksia on voinut olla, mätiä omenoita saattaa aina olla joukossa, koulun edustaja Carlo de Gresti sanoi AP:lle.

Vatikaanin syyttäjän Charles Sciclunan mukaan tietoisuus ongelmasta on kasvanut Yhdysvalloissa paljastuneiden tapausten jälkeen. Sciclunan mukaan hyväksikäyttöä on tapahtunut katolisissa instituutioissa vuosikymmenten ajan.

- Sitä on tapahtunut aina. Tästä on tärkeä puhua, koska muuten kirkko ei voi tarjota apua ja tukea niille, jotka sitä tarvitsevat - niin uhreille kuin syyllisille, Scicluna sanoi.

Lähteet: AP